

A Nemzeti Kutatási, Fejlesztési és Innovációs Hivatal által meghirdetett Magyar-Indiai alkalmazott kutatásfejlesztési együttműködési pályázat keretében a Debreceni Egyetem Biotechnológiai kutatások *Fusarium* mikotoxinoktól mentes gabonafélék és élelmiszerek előállítása céljából című pályázata *69 848 054 Ft támogatásban részesült.*

A mikotoxinokat termelő növénypatogén *Fusarium* fajok megnövelhetik az állati és emberi egészségre egyaránt káros mikotoxinok megjelenésének az esélyét az élelmiszerláncban. E probléma kezelésében nagy segítséget jelenthetnek azok a mikroszkópikus gombák, illetve baktériumok, melyek igen sokféle enzimet és metabolitot, köztük gombaellenes hatású és toxinbontó anyagokat is termelnek.

Ezen mikroorganizmusok egy része alkalmas lehet a mikotoxinokat termelő *Fusarium* fajok visszaszorítására. Emellett az is elképzelhető, hogy a mikroorganizmusok sejttani sajátosságaik és enzimkészletük révén lehetővé teszik a már megtermelt mikotoxin szennyezők mennyiségének a csökkentését, esetleg ezek lebontását is.

Az elnyert pályázatban az indiai partnerrel közösen teszteli a Debreceni Egyetem a törzsgyűjteményeiben már meglévő, illetve további, újonnan izolálni kívánt élesztőgombák és tejsavbaktériumok gátló hatását a növénypatogén *Fusarium* fajok szaporodására.

Ugyancsak a kutatás tárgyát fogja képezni e mikroorganizmusok mikotoxinkötő és –lebontó tulajdonságainak, valamint az ezek hátterében meghúzódó molekuláris folyamatoknak a vizsgálata és legelőnyösebb tulajdonságú törzseket eltérő jellegű, az élelmiszeriparban és takarmányozásban jelentőséggel bíró termékekben való tesztelése.

**A projekt címe**: *Biotechnológiai kutatások Fusarium mikotoxinoktól mentes gabonafélék és*

 *élelmiszerek előállítása céljából.*

**A projekt azonosító száma**: *2019-2.1.13-TÉT\_IN-2020-00056*

**Kedvezményezett**: *Debreceni Egyetem,*
**A támogatási összeg:** *69 848 054 Ft*
**A projekt időtartama*:****2021.01.01 – 2023.12.31*